Απόφαση της Επιτροπής

της 10ης Ιανουαρίου 2003

σχετικά με την τροποποίηση της απόφασης 2001/783/EK όσον αφορά τις ζώνες προστασίας και εποπτείας για τον καταρροϊκό πυρετό του προβάτου και τη θέσπιση κανόνων για τις μετακινήσεις ζώων για άμεση σφαγή

[κοινοποιηθείσα υπό τον αριθμό Ε(2002) 5562]

(Κείμενο που παρουσιάζει ενδιαφέρον για τον ΕΟΧ)

(2003/14/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/75/EΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως το άρθρο 8 παράγραφος 2 στοιχείο δ) και παράγραφος 3, το άρθρο 9 παράγραφος 1 στοιχείο γ) και το άρθρο 12 παράγραφος 1,

Εκτιμώντας τα ακόλουθα:

(1) Βάσει της εξέλιξης της κατάστασης του καταρροϊκού πυρετού του προβάτου σε τέσσερα κράτη μέλη, το 2001, εξεδόθη η απόφαση 2001/783/ΕΚ της Επιτροπής, της 9ης Νοεμβρίου 2001, για τις ζώνες προστασίας και εποπτείας σε σχέση με τον καταρροϊκό πυρετό του προβάτου, καθώς και για τη θέσπιση κανόνων για τις μετακινήσεις ζώων από τις εν λόγω ζώνες(2), όπως τροποποιήθηκε τελευταία από την απόφαση 2002/906/ΕΚ(3).

(2) Από τα αποτελέσματα της επιδημιολογικής έρευνας που διεξήχθη στην Ισπανία, προκύπτει σαφώς ότι οι Βαλεαρίδες νήσοι είναι απαλλαγμένες από τον καταρροϊκό πυρετό του προβάτου και συνεπώς, μετά από την αίτηση της Ισπανίας, πρέπει να διαγραφούν από το παράρτημα Ι Β της απόφασης 2001/783/ΕΚ.

(3) Λόγω του ότι ο ορότυπος 2 είναι ο μόνος ορότυπος που κυκλοφορεί στις επαρχίες Isernia και Aquila, κρίνεται σκόπιμο η επιδημιολογική κατάσταση των δύο αυτών επαρχιών να θεωρείται ισοδύναμη με εκείνη των επαρχιών Latium και Toscanna. Ωστόσο, ύστερα από αίτηση της Ιταλίας, οι δύο αυτές επαρχίες πρέπει να μεταφερθούν από το παράρτημα I A, που περιλαμβάνει τις περιοχές στις οποίες κυκλοφορούν οι ορότυποι 2 και 9, στο παράρτημα I Γ το οποίο αναφέρει τις περιοχές στις οποίες κυκλοφορεί μόνο ο ορότυπος 2.

(4) Το 2002, κατά τη διάρκεια της περιόδου δραστηριότητας των φορέων και μετά τις εκστρατείες εμβολιασμού, η κυκλοφορία του ιού ήταν αμελητέα τόσο στις περιοχές που αναφέρονται στο παράρτημα I B όσο και στις περιοχές που περιλαμβάνονται στο παράρτημα I Γ. Συνεπώς, τα δύο αυτά παραρτήματα πρέπει να συγχωνευθούν διότι παρουσιάζουν ισοδύναμη επιδημιολογική κατάσταση.

(5) Κρίνεται σκόπιμο να θεσπιστούν διατάξεις για τις μετακινήσεις των ζώων που προορίζονται για σφαγή όταν ο κίνδυνος επαφής μεταξύ των ζώων αυτών και των φορέων μπορεί να αποκλεισθεί από το σημείο εισόδου σε μη απαγορευμένη ζώνη έως το σφαγείο.

(6) Συνεπώς, η απόφαση 2001/783/ΕΚ πρέπει να τροποποιηθεί αναλόγως.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/783/EΚ τροποποιείται ως εξής:

1. Στο άρθρο 2, η τέταρτη περίπτωση διαγράφεται.

2. Στο άρθρο 5, το στοιχείο α) αντικαθίσταται από το ακόλουθο κείμενο:

"α) Ή έχει αποδειχθεί ότι δεν κυκλοφόρησε ο ιός σε ακτίνα τουλάχιστον 20 χλμ. γύρω από την εκμετάλλευση προέλευσης για τουλάχιστον 100 ημέρες πριν από τη μεταφορά,

ή, όταν ο εμβολιασμός είναι υποχρεωτικός σε περιοχή που είναι σημαντική από επιδημιολογική άποψη γύρω από τις περιοχές προέλευσης των ζώων σε ποσοστό άνω του 80 % και τα ζώα έχουν εμβολιασθεί τουλάχιστον πριν από 30 ημέρες, διενεργείται ανάλυση κινδύνου κατά περίπτωση για την ενδεχόμενη επαφή μεταξύ των ζώων και των φορέων κατά τη μεταφορά μεταξύ του σημείου εισόδου σε μη απαγορευμένη ζώνη και του σφαγείου, λαμβάνοντας υπόψη:

i) την απόσταση μεταξύ του σημείου εισόδου στη μη απαγορευμένη ζώνη και του σφαγείου και τα εντομολογικά στοιχεία της διαδρομής,

ii) την περίοδο της ημέρας κατά την οποία πραγματοποιείται η μεταφορά σε σχέση με τις ώρες δραστηριότητας των φορέων,

iii) την ενδεχόμενη χρήση εντομοκτόνων σύμφωνα με την οδηγία 96/23/EΚ, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και τα προϊόντα τους(4)·"

3. Το παράρτημα I αντικαθίσταται από το κείμενο του παραρτήματος της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζουν στις εμπορικές συναλλαγές για να τα καταστήσουν σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Πληροφορούν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 10 Ιανουαρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 327 της 22.12.2000, σ. 74.

(2) ΕΕ L 293 της 10.11.2001, σ. 42.

(3) ΕΕ L 313 της 16.11.2002, σ. 30.

(4) ΕΕ L 125 της 23.5.1996, σ. 10.

ΠΑΡΑΡΤΗΜΑ

""

ΠΑΡΑΡΤΗΜΑ I

(Ζώνες προστασίας και εποπτείας)

ΠΑΡΑΡΤΗΜΑ I A

Ιταλία:

Sicilia: Agrigento, Caltanisetta, Catania, Enna, Messina, Palermo, Ragusa, Siracusa, Trapani

Calabria: Catanzaro, Cosenza, Crotone, Reggio Calabria, Vibo Valentia

Basilicata: Matera, Potenza

Puglia: Bari, Brindisi, Foggia, Lecce, Taranto

Campania: Avellino, Benevento, Caserta, Napoli, Salerno

ΠΑΡΑΡΤΗΜΑ I B

Γαλλία:

Corse du sud, Haute Corse

Ιταλία:

Sardegna: Cagliari, Nuoro, Sassari, Oristano

Lazio: Viterbo, Latina, Frosinone, Roma

Toscana: Grosseto, Livorno, Pisa, Massa-Carrara

Molise: Isernia

Abruzzo: Aquila

ΠΑΡΑΡΤΗΜΑ I Γ

Ελλάδα: όλοι οι νομοί